text: Тиквички по сицилиански – В кухнята с Бени
  14.04.2020 В кухнята с Бени
  Ще ви представя една рецепта, която е изключително вкусна, поне според моя вкус. Тя идва от Сицилия и я научих от прекрасната Савина Николова. 🥒🧀🥚🍞🍴😋
  За съжаление не разполагах с аншоа, поради което не сложих и вместо 100 гр. пармезан, сложих наличния ми 30 гр. и останалото допълних с настърган кашкавал. 🧀
  Ако искате да приготвите нещо различно и много вкусно с тиквички, препоръчвам ви тази рецепта.👍🥒😋
  Приятна вечер ви пожелавам! 🥰🥂
  5 малки свежи тиквички
  100 гр. пармезан/кашкавал
  150 гр. смлян сухар /3-4 средно големи филийки/
  2 стръка свежа мента /листата/
  2 големи щипки сух риган
  Започнах с приготвянето на сухара. Леко изсъхнал хубав хляб нарязах на филийки, които напръсках със зехтин и подредих в тава, покрита с хартия за печене. Обърнах ги и напръсках със зехтин и другата им страна. Пекох на 170 градуса до златист загар, след което оставих на 120 градуса да се изсушат за още 15-20 минути. Охладих ги и смлях в кухненския робот. В оригиналната рецепта в този момент се добавят ситно нарязаните 3 рибки аншоа. Савина разказва, че в по-бедни времена сицилианците поръсвали с тази смес пастата, вместо с пармезан.
  Тиквичките измих добре, разрязах по дължина на две равни половини и внимателно издълбах. Вътрешността нарязах на дребно. В тиган загрях олио и за секунди запържих пресования чесън, а малко след това и вътрешността на тиквичките. Посолих и готвих до омекването им. На финал добавих доматеното пюре, ситно нарязаната мента и ригана, след което разбърках. Когато бе готова, леко охладих сместа и към нея добавих смления сухар, пармезана/кашкавала, сол на вкус и яйцето. Разбърках добре и напълних тиквичките, като притисках плътно сместа. Подредих ги в тава, на дъното на която изсипах 120 мл. горещ бульон. Ако не разполагате, предполагам и с вода ще се получи. Отгоре ги покапах с още малко зехтин. Сложих тиквичките да се пекат в загрята на 180 градуса фурна за около 20-25 минути или до видима готовност и апетитен загар. Самите тиквички се изпичат без да се разкашкват, като целта е да запазят свежестта си.
  Сервирах топли. Отделно за пореден път приготвих любимите на моите момчета печени картофи с чеснов сос.